Forslag til Rådets forordning (EF) om ændring af forordning (EØF) nr. 2333/92 om fastsættelse af almindelige regler for betegnelse og præsentation af mousserende vin og mousserende vin tilsat kulsyre (96/C 74/14) KOM(95) 744 endelig udg. - 96/0008(CNS)

(Forelagt af Kommissionen den 15. januar 1996)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 822/87 af 16. marts 1987 om den fælles markedsordning for vin (1), senest ændret ved forordning (EF) nr. 1544/95 (2), særlig artikel 72, stk. 1,

under henvisning til forslag fra Kommissionen, og

ud fra følgende betragtninger:

Mousserende kvalitetsvine fra et bestemt dyrkningsområde (mkvbd) skal nødvendigvis fremstilles i det bestemte dyrkningsområde, og den obligatoriske angivelse af fremstillingsvirksomheden kan hjælpe forbrugerne til at identificere fremstillingsstedet; under disse forhold bør det tillades medlemsstaterne at gøre angivelsen af fremstillingsvirksomheden obligatorisk i visse tilfælde;

det er nødvendigt at åbne mulighed for, som det allerede er tilfældet i visse medlemsstater, at anvende en eller flere traditionelle benævnelser som salgsbetegnelser for visse mousserende vine;

sukkeret i de færdige mousserende vine kan bestå ikke blot af restsukker, men også af tilsat sukker; forordningen bør tilpasses i denne retning;

de angivelser, der skal informere forbrugeren om sukkerindholdet, bør præciseres nærmere;

anvendelsen af en vinstoksort til betegnelse af en mousserende vin har en kvalitativ konnotation hos forbrugerne; det er nødvendigt at styrke denne konnotation og fastsætte en minimumsvarighed for fremstillingen og gæringen, for at navnet på en vinstoksort må anføres på etiketten;

for at undgå ethvert misbrug af sortsnavnene på etiketten er det nødvendigt at forbyde gentagelsen af disse navne undtagen i tilfælde af homonymer;

til fremstillingen af visse mousserende vine er det nødvendigt at anvende tre vinstoksorter for at give en vin dens karakter; det er nødvendigt at åbne mulighed for at anvende navnet på disse tre vinstoksorter på disse vines etiketter;

EF-Domstolen annullerede i sag C-309/89 (3) artikel 6, stk. 6, litra b), i Rådets forordning (EØF) nr. 2333/92 (4) og dermed betingelserne for anvendelsen af benævnelsen »crémant«; denne benævnelse anvendes dog for produkter, der opfylder strenge produktions- og fremstillingsbetingelser, og som på grund af dette har opnået et vist ry hos forbrugerne; for ikke at misbruge denne benævnelse bør det fastsættes, hvilke minimale produktions- og fremstillingsbetingelser der skal opfyldes, for at denne benævnelse må anvendes;

der er fastsat betingelser for anvendelse af visse benævnelser i nogle medlemsstater; for ikke at vildlede og bedrage forbrugerne bør det fastsættes, at benævnelserne kun må anvendes på disse betingelser;

mousserende vine kan kun bringes i omsætning i etiketterede glasflasker, der er lukket med en champagneprop, på betingelser, der er fastsat i reglerne; det er nødvendigt at fastsætte undtagelser for handelen mellem vinbrug under den forudsætning, at der foretages en kontrol;

champagneflasker eller flasker af lignende type er meget længe blevet anvendt til markedsføringen af mousserende vine; for visse alkoholholdige drikkevarer, der er gæret på basis af frugt eller andre landbrugsråvarer, anvendes denne flasketype også traditionelt; forbrugeren tillægger drikkevarer i sådanne flasker særlige egenskaber, bl.a. karakteren af en gæret drikkevare; for at undgå enhver vildledning af forbrugeren om drikkevarens art og for at undgå misbrug af denne flasketype bør det anføres, at denne flasketype skal forbeholdes mousserende vine, idet den dog også kan anvendes til visse drikkevarer, der traditionelt er blevet aftappet på sådanne flasker;

i visse medlemsstater skal en mousserende vin, for at den kan anses for en mkvbd, modtage et kontrolnummer; disse produkter skal bringes i omsætning i etiketterede glasflasker forsynet med en champagneprop, på hvilken navnet på det bestemte dyrkningsområde skal anføres; det er dog nødvendigt at fastsætte, at hvis vinen ikke anses for en mkvbd efter kontrollen, kan den alligevel sælges som mousserende vin eller mousserende kvalitetsvin, selv om navnet på det bestemte dyrkningsområde er anført på proppen -

UDSTEDT FØLGENDE FORORDNING:

Artikel 1

I forordning (EØF) nr. 2333/92 foretages følgende ændringer:

1. I artikel 3, stk. 2, indsættes følgende afsnit efter første afsnit:

»Medlemsstaterne kan dog gøre angivelsen af alene navnet eller firmanavnet på producenten obligatorisk.«

2. a) I artikel 5, stk. 2, litra c), indsættes følgende afsnit:

»Medlemsstaterne kan dog foreskrive for visse mkvbd, der produceres på deres område, at visse benævnelser som omhandlet i første afsnit skal anvendes enten alene eller samtidigt.«

b) I artikel 5, stk. 3:

i) udgår stavelsen »rest-«, hver gang den forekommer.

ii) første afsnit, indsættes som første led:

»- `brut nature` eller ikke doseret:

når sukkerindholdet udgør mindre end 3 g/l; disse benævnelser må kun anvendes for mousserende vin, som man efter degorgering ikke tilsætter ekspeditionslikør, men kun den mængde mousserende vin, der er nødvendig for at genoprette flaskens oprindelige volumen«.

3. I artikel 6, stk. 2, andet afsnit, indsættes som litra ca) og e):

»ca) navnet på en sort må kun gentages i det samme udtryk, når der findes flere sorter med det samme navn.«

»e) varigheden af fremstillingsprocessen inklusive ældningen på produktionsvirksomheden beregnet fra gæringen med henblik på at gøre cuvéen mousserende ikke har været mindre end 90 dage, og såfremt varigheden af gæringen med henblik på at gøre cuvéen mousserende, og cuvéens varighed på bærmen mindst har været 60 dage.«

4. Artikel 6, stk. 2, tredje afsnit, andet led, affattes således:

»- give tilladelse til angivelse af navnene på to eller tre vinstoksorter, såfremt medlemsstatens regler fastsætter det, og såfremt alle de druer, som er anvendt til fremstillingen af dette produkt, stammer fra disse tre sorter, idet der dog ses bort fra de produkter, der er indeholdt i tirage- eller ekspeditionslikør, og såfremt blandingen af disse to eller tre sorter er afgørende for det pågældende produkts karakter«.

5. Artikel 6, stk. 3, andet afsnit, litra c), affattes således:

»c) varigheden af gæringen med henblik på at gøre cuvéen mousserende og varigheden af cuvéens lagring på bærmen har været mindst 90 dage«.

6. Artikel 6, stk. 6, litra b), affattes således:

»b) `crémant` for produkter:

- der er fremstillet af most, der er opnået ved udpresning af hele druer, dog højst 100 l for 150 kg høstede druer;

- med et maksimalt indhold af svovldioxid på 150 mg/l,

- med et sukkerindhold på under 50 g/l, og

- der er fremstillet under overholdelse af de særlige supplerende regler, som den medlemsstat eller det land, hvor fremstillingen fandt sted, har fastsat for deres fremstilling og betegnelse.«

7. I artikel 6 indsættes som stk. 11a:

»11a. Angivelserne `Super Reserva` og `Velha Reserva` må kun anvendes på de af medlemsstaterne fastsatte betingelser«.

8. I artikel 10:

1) stk. 1, indsættes følgende afsnit efter første afsnit:

»For de i artikel 1, stk. 1, omhandlede produkter, der produceres ved gæring på flaske efter den traditionelle metode som omhandlet i artikel 6, stk. 4, andet afsnit, kan der dog indrømmes undtagelser i handelen mellem de enkelte vinbrug for produkter, der endnu er under fremstilling, og som er lukket med en crown cork og ikke etiketteret, såfremt de er forsynet med et ledsagedokument og der foretages en passende kontrol.«

2) indsættes som stk. 1a:

»1a. Kun de i artikel 1, stk. 1, omhandlede produkter kan aftappes på champagneflasker eller flasker af lignende type, der er forsynet med en lukkeanordning som omhandlet i stk. 1, litra a), med henblik på at blive solgt eller bragt i omsætning, herunder udført.

Denne flasketype kan dog anvendes til andre nonfoodprodukter end drikkevarer. For drikkevarer kan denne flasketype, medmindre andet er fastsat i artikel 14, stk. 1, andet afsnit, anvendes, såfremt de er fremstillet ved alkoholgæring af en frugt eller en anden landbrugsråvare, og såfremt aftapning på sådanne flasker er traditionel.«

3) affattes stk. 2 således:

»2. For så vidt reglerne for betegnelse og præsentation ikke er anført i nærværende forordning, kan de fastsættes ved gennemførelsesbestemmelser, navnlig for så vidt angår:

a) etiketternes placering på beholderne

b) etiketternes mindstemål

c) fordelingen af de enkelte dele af betegnelsen på etiketterne

d) størrelsen af typerne på etiketterne

e) anvendelsen af symboler, illustrationer eller mærker

f) den i stk. 1 omhandlede lukkeanordning

g) den i stk. 1a omhandlede flasketype.«

9. I artikel 13 indsættes som stk. 4:

»4. Ved benævnelse, præsentation og reklame vedrørende andre produkter end dem, der er omhandlet i artikel 1, stk. 1, må det ikke angives, forudsættes eller antydes, at det pågældende produkt er en mousserende vin.«

10. I artikel 15, stk. 1, indsættes følgende afsnit:

»Hvis de mousserende vine efter den kompetente myndigheds kontrol ikke anses for mkvbd, kan det dog undtagelsesvis tillades, at navnet på et bestemt dyrkningsområde fortsat er anført på disse vines prop.«

Artikel 2

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

(1) EFT nr. L 84 af 27. 3. 1987, s. 1.

(2) EFT nr. L 148 af 30. 6. 1995, s. 31.

(3) Codorniu SA mod Rådet for Den Europæiske Union, dom af 18. maj 1994, Sml. 1-1853.

(4) EFT nr. L 231 af 13. 8. 1992, s. 9.